dh-unibe/image-text_koenigsfelden-charters-post-1500 huggingface dataset:
Ich, Cläss Meyer, der zitt miner gnaͤdigen fröwen von Kûngsvelden hoffmeister und ampttman, bekenn mich
offenlich mit disem brieff, das fùr mich komē ist Heini Buͦcher, burger zuͦ Bremgarttn̄, offnet vor mir,
wie sin vatter saͤlig, Heini Buͦcher, habe bi dry juchartt akern uff der aͤbni an Heini Bellingers mattn̄ gelegn̄,
waͤren laͤchen von Hapsburg, die sin vatter saͤlig von herˀ Hanss Arnold Saͤgenser zuͦ rechttē manlächn̄
empfangn̄ hette, und won̄ aber ich nu von gewaltsami wegn̄ miner gnaͤdign̄ fröwn̄ von Kûngsfeldn̄
als ir ampttman soͤmliche laͤchn̄ zelichn̄ hette, bätt mich do genāt Heini Buͦcher im das obgenātt
laͤchn̄ zelichen. also han ich sin bitt angesechn̄, won̄ die öch zimlich was, und han dem selben
Heini Buͦcher das obgenāt laͤchen gelichn̄ zuͦ rechttē man laͤchen, und lichen im das incraftt
diss brieffs, was ich im von recht von miner gnaͤdign̄ fröwen wegn̄ dar an lichen sol und mag,
alles nach laͤchens recht, sitt und gewonheit, also das er nu hin fùr ✳ das bemelt laͤchn̄ sol und
inhabn̄, nutzen und niessen, besetzn̄, enttsetzn̄ nach sinē willn̄. der selb Heini Buͦcher hätt öch mir
an miner gnädign̄ fröwn̄ stätt gelopt und geschworn, gewerttig und gehorsam zesin von der bemelttn̄ laͤchnē wegen, öch alles das zetuͦn, das ein laͤchn̄ man sinē laͤchn̄ heˀn von der laͤchnē wegn̄
schuldig pflichttig zetuͦn ist, doch minē fröwen an ir manschaft und laͤchn̄schaft an schadn̄. und
zeurkûnd han ich, obgenantter Claͧss Meyer, min insigel offenlich tuͦn henkn̄ an disen brieff, der gebn̄ ist
uff sant Poleyen aben, als man zaltt von Cristi gebûrt tusent fierhundert nuͤntzig und drûy jare. ✳
1493 August 27.
manlehen brieff
Heini Bùecher ✳ bùrger in Bremgarten ✳ umb ✳ 3 ✳ jùch₎ ✳ acher aùf
der Ebni ✳ stoszen ✳
ertheilt
von Claùs Meyer der gnädigen
froùwen zùo Küngsfelden hoffmeister ùnd ambtman ✳
a ͦ✳ 1439
( = 1493 ! )
✳